**Проект на Заповед на основание чл. 100, ал. 1 от Закона за управление на отпадъците, във връзка с чл. 55 и чл. 56 от Регламент (ЕО) № 1013/2006 на Европейския парламент и на Съвета относно превози на отпадъци**

Предложения проект на заповед е разработен на основание чл. 100, ал. 1 от Закона за управление на отпадъците след проведени срещи между представители на Агенция „Митници“ и Министерството на околната среда и водите през 2020 г.

В резултат от проведените срещи е взето решение, че е необходимо да се актуализира действащата съвместна заповед (Заповед № РД-992 от 29.12.2014 г./№ ЗМФ-8 от 08.01.2015 г.), като се определят конкретните митнически учреждения, през които да се осъществява въвеждането и напускането на митническата територия на Република България на отпадъци, а не както е до настоящия момент - през всички митнически учреждения, с изключение на следните митнически пунктове: Летище Бургас, Малко Търново, Царево, летище Варна, летище София-пътници, Олтоманци.

В резултат на това с предложения проект на заповед са определени следните митнически учреждения, през които следва да се осъществява въвеждането и напускането на превози с отпадъци на/от митническата територия на Република България, както следва: за границата на Република България с Република Северна Македония - МП Гюешево, за границата на Република България с Република Сърбия - МП Калотина и МБ Драгоман, за границата на Република България с Република Турция - МП Лесово и МП Капитан Андреево, а за северната и източната граница на страната - пристанищата на р. Дунав и Черно море, както следва: МП Пристанище Русе, МП Силистра, МП Пристанище Свищов, МП Сомовит, МП Оряхово, МП Пристанище Лом, МП Пристанище Бургас център, МП Нефтопристанище, МП Варна-запад, МП Пристанище Варна, МП Пристанище Леспорт, МП Варна-ферибот, МП Балчик.